Călătoria vieții. Volum 2
Authors:   Universitatea de Vest din Timisoara, Runcan Patricia 
Published: June 2022

"DESCRIERE CĂLĂTORIA VIEȚII. Volumul 2 din seria AUTENTIC Cartea intitulată Călătoria vieții este atent structurată în trei părți. Volumul face parte din seria coordonată de doamna conf. univ. dr. abilitat, Patricia Runcan, și vine în completarea volumelor anterioare, păstrând atât standardele de calitate academice, cât și latura emoțională și autenticitatea. Autorii – profesioniști, medici, cadre didactice din învățământul primar și universitar, experți contabili, preoți, pastori, persoane competente cu o vastă experiență de viață și profesională, precum și studenți și masteranzi sub coordonarea atentă a doamnei Patricia Runcan – și-au adus contribuția prin originalitate și profesionalism. Fiecare lucrare poartă o amprentă personală unică dar putem regăsi acel fir roșu care aduce armonie și autenticitate între toate lucrările. Partea întâi a cărții cuprinde șase „interviuri cu profesioniști și oameni autentici” – un profesor universitar emerit doctor care ne vorbește despre faptul că atunci când îi ajutăm pe cei de lângă noi, ne împlinim; o doamnă jurnalistă care revelează o parte importantă din viața personală, descriindu-ne viața privită printr-o lupă; un sculptor care, cu mare măiestrie, descrie unul dintre miliardele de chipuri ale lui Dumnezeu; un pastor care ne învață cum să biruim prin bunătate; un preot a cărui experiență de viață ne ajută să ne încredem mai mult în Dumnezeu; și nu în ultimul rând, un conferențiar universitar doctor care evidențiază frumusețea de a fi modelat pentru a sluji lui Dumnezeu. De la primul până la ultimul interviu, descoperim lecții prețioase de viață, precum și experiențe diverse trăite de către autori care, cu o inimă largă și multă deschidere, ne invită să călătorim alături de ei prin intermediul povestirilor desprinse din propria lor viață. Emoția transmisă, îmbinată cu modul personal de exprimare a fiecărui autor în parte, îmbogățește cititorul. Partea a doua a cărții conține douăsprezece „minieseuri descriptive” care abordează diverse teme de interes pentru fiecare dintre cititori – firul roșu care face legătura între aceste eseuri reprezintă o parte anume din călătoria vieții autorilor. Eseurile sunt scrise de: o doamnă profesor care ne oferă o lectură emoționantă, intitulată: Dor de ieri, dor de mâine, azi; un conferențiar universitar doctor care prezintă, într-o notă originală, un drum… personal; o doamnă medic și psihoterapeut care descrie o experiență personală intitulată, sugestiv, De la pneumonie la medicină: o istorie transformatoare; o doamnă lector doctor asociat care ne lasă să vedem, printr-o experiență de-a sa, faptul că se poate să-ți fugă pământul de sub picioare; o doamnă profesor consilier școlar care vorbește despre epigenetică; o doamnă masterandă care dezvăluie o parte relevantă din realitatea vieții sale; o doamnă mentor care descrie, într-un mod autentic, iminența morții și necesitatea unei pregătiri personale înainte de plecare; un student care se prezintă pe sine plin de emoție: eu sunt Rafael; o studentă care vorbește despre călătoria vieților noastre care depinde de fiecare dintre noi…; un masterand care Îl prezintă pe Dumnezeu ca un Dumnezeu revelat prin suferință; o studentă care vorbește despre dorința care i-a schimbat călătoria vieții; și, nu în cele din urmă, un student care invită într-o călătorie personală pe drumul vieții împreună cu Dumnezeu. Partea a treia prezintă șase eseuri, șase „abordări teoretice și practice – cercetări academice aplicate” ale tematicii privind călătoria vieții. Cele șase eseuri abordează: viața de familie (Anotimpurile vieții de familie – Mihaela Gavrilă-Ardelean); problematica îmbătrânirii (Perspective asupra îmbătrânirii – Adriana Călăuz); influența erei digitale asupra omului (Călătoria vieții, o experiență din ce în ce mai virtuală – Remus Runcan); importanța cititului (Căutând esența vieții prin lectură – Lavinia-Estera-Cristina Mihai Krauzer); o recenzie a volumului Copilărie și parentalitate cu impact (Constantin Oprina); și, nu în ultimul rând, relevanța unei vieți trăită cu succes și semnificație (Trăirea cu succes și semnificație – Patricia Runcan). Volumul este destinat unui grup larg de interes profesional: studenți, cadre didactice, profesioniști din domeniul social, consilieri și alte persoane interesate de tematica abordată, având în vedere originalitatea, noutatea și autenticitatea informațiilor furnizate. Lectura cărții duce cititorul spre o călătorie imaginară alături de personaje reale și de povești reale de viață. Sfaturile prețioase de viață bazate atât pe experiența personală a autorilor, cât și pe cercetările academice au, în conținutul lor, și citate sau idei preluate de la alți autori cu renume, ceea ce aduce o și mai mare bogăție de informații utile pentru cititor. "